
ARABAKO LURRALDE HISTORIKOKO FORU ONDAREARI BURUZKO MARTXOAREN 27KO 11/2019 FORU ARAUA INBENTARIOAREN ARLOAN GARATZEN DUEN ERREGELAMENDUA ONESTEN DUEN FORU DEKRETUAREN PROIEKTUARI BURUZKO IRIZPENA                                              (2024KO MARTXOAREN 5EKO BILKURA)
I.-EGITATEZKO AURREKARIAK
Inbentarioen arloko martxoaren 27ko 11/2019 Foru Araua, Arabako Lurralde Historikoko foru ondarearena, garatzen duen arautegia onesten duen foru dekretu proiektua bidali zuen Finantza eta Aurrekontu zuzendariak 2024ko otsailaren 2an, Aholku Batzorde honek nahitaezko txostena egin zezan.

Irizpen eskaeraz gain, jarraian zehaztutako dokumentazioa ere igorri zuen:

1. Xedapen orokor eta ez-tributarioa egiten hasteko agiria, 2023ko maiatzaren 18koa. 

2. Ekainaren 5eko 389/2023 Foru Agindua, Ogasun, Finantza eta Aurrekontuetako diputatuarena, martxoaren 27ko 11/2019 Foru Araua, Arabako Lurralde Historikoko inbentarioen arloko foru ondarearena, arauz garatzen duen Foru Gobernu Kontseiluaren foru dekretuaren proiektua egiteko prozedura hasten duena.

3. Generoaren araberako inpaktu txostena, Ogasun, Finantza eta Aurrekontuetako idazkaritza teknikoaren buruak 2023ko ekainaren 5ean egindakoa.

4. Berdintasun Zerbitzuak 2023ko ekainaren 8an genero inpaktuaren ebaluazioa egiaztatzeko eskaerari egindako oharrak.

5. Araudiaren inpaktu txostena, Ogasun, Finantza eta Aurrekontuetako idazkaritza teknikoaren buruak 2024ko otsailaren 2an egindakoa.

6. Martxoaren 27ko 11/2019 Foru Araua, Arabako Lurralde Historikoko inbentarioen arloko foru ondarearena, garatzen duen arautegia onesteko foru dekretuaren proiektuaren bertsio eguneratua. 

Adierazi nahi dugu martxoaren 27ko 11/2019 Foru Araua, Arabako Lurralde Historikoko inbentarioen arloko foru ondarearena, garatzen duen arautegia onesteko foru dekretuaren proiektuaren bertsio eguneratua helarazi digutela, eta beraz, azken proiektu horren edukiari buruzko irizpen hau egin dugu. 

II.- OHAR JURIDIKOAK.
1. Aholku Batzordearen nahitaezko irizpena
1.1. Foru Gobernu Kontseiluaren martxoaren 30eko 40/1999 Foru Dekretuko 3.1. artikuluaren bidez Arabako Foru Administrazioaren Aholku Batzordea sortu eta Erregelamendu Organikoa onetsi zen. Artikulu horretan ezartzen denez, Aholku Batzordeak nahitaezko irizpena eman beharko du Lurralde Historikoaren eskumen esklusibokoak diren gaiak arautzeko foru arauak edo autonomia erkidegoko legeak betearazteko ematen diren arau xedapenen proiektuei buruz, arau garapena Lurralde Historikoaren eskumenekoa izanez gero.
1.2. Egindako dekretuaren xedea da erregulatzea “Foru Ondarearen Ondasun eta Eskubideen Inbentario Orokorraren (Inbentario Orokorra aurrerantzean) antolaketa, osaera, alta, baja, eguneratze, aldaketa eta onarpen prozedurak eta funtzionamendua, eta Arabako Lurralde Historikoko foru ondareari buruzko 11/2019 Foru Arauak araututako gainerako inbentarioak”.
Idatzitako artikuluan eta zioen azalpenean bertan jasotakoaren arabera, I. Tituluko IV. Kapitulua, zehazki, martxoaren 27ko indarreko 11/2019 Foru Arauaren, Arabako Lurralde Historikoko foru ondareari buruzkoaren, 24-30. artikuluak garatuz egin da proiektua, Foru Arau beraren azken xedapen bakarrean jasotzen den arauzko garapena egiteko duen ahalmena baliatuz. 
Zer araudiren aurrean gauden zehazteko, adierazi behar dugu jurisprudentziaren zati batek irizpide positibo bat erabiltzen duela antolaketa araudiak zehazteko. Horrela, antolaketa araudiak dira arau hauek: haien xedea administrazio organoen egitura eta eskumena finkatzea bada, edo, oro har, barne antolaketaren etxeko alderdiak arautzen dituztenak. Hala ere, jurisprudentzia gehienean, definizio horren elementu erabakigarriak kontzeptu negatibo bati erreparatzen dio, eta hori ez da arautegi hauek egiten dutena. Hau da, antolaketa arautegiak dira kanpoan eraginik ez dutenak, eta beraz, herritarren eskubide eta betebeharretan eragina ez dutenak. 
Nagusiki barneko araua denez, oro har, kanpoan eragina ez duena, esan dezakegu antolaketa arautegi baten aurrean gaudela. 
1.3 Beraz, zalantza da antolaketa arautegia izateaz gain, Dekretu proiektua arautegi betearazletzat ere har daitekeen, Batzorde honen nahitaezko irizpena bidezkoa den ala ez erabakitzeko.
Auzitegi Gorenak 2002ko maiatzaren 27ko epaian (R. 666/1996. FJ3) adierazten duen moduan, arautegi betearazle eta antolaketa arautegiaren arteko bereizketa doktrina sektore batek hasi zuen, kontraesanekin, arautegi independenteak daudela justifikatzeko. Geroago, Estatu Kontseiluaren doktrina jarraitu zuen, kontsulta organo horrek xedapen orokorrak izapidetzeko irizpena behar zen ala ez erabakitzeko. Auzitegi horren jurisprudentziak ondorioztatu du arautegi independenteak egitean ez dela nahitaezkoa Estatu Kontseiluaren irizpena (AGE, 1997ko urtarrilaren 28koa, (R. 6/1993, FJ 3).

Auzi hori Batzorde honek aztertu zuen martxoaren 27ko 11/2019 Foru Arauaren, Arabako Lurralde Historikoko foru ondareari buruzkoaren irizpena eman zuenean, Arabako Foru Aldundia titularra den eta erregistra daitezkeen ondasun eta eskubideak erregistratzearen arloan. Horren bidez, horretarako bideratzen diren administrazio jarduketak, zein erregistra daitezkeen ondasun eta eskubide horien egintza eta kontratu guztiak arautzen dira (2020ko urriaren 8ko irizpena. Gaia: 335). Era berean, 1997ko urtarrilaren 28ko Auzitegi Gorenaren epaiaren berri ematen du (R. 6/1993, FJ 1), honako hau ezartzen duena: 
1. Araudi betearazlea da Lege bat garatu edo osatzen duena. Araudi betearazleek Estatu Kontseiluaren irizpena behar dute, objektibotasunaren eta inpartzialtasunaren ex ante berme modura, eta prestaketaren bikaintasun teknikoaren berme gisa.

2. Araudi independenteek, berriz, Legearen erreserbaren esparruan ez dauden gaiak arautzen dituzte. Hori dela eta doktrina zientifiko kualifikatuenak erakusten du arautegi independenteek administrazio antolaketa arautzeko balio dutela, baita Administrazioari diskrezionalki emandako ahalordeen erabilera arautzeko ere. 

1.4. Aurrekoa ezarrita, Batzorde horren 2020ko urriaren 8ko irizpenean (gaia: 335) ohartarazten zen moduan, ezin da automatikoki parekatu antolaketa arautegia araudi independentearekin, araudi betearazlearen aurka. Auzitegi Gorenaren 1993ko uztailaren 9ko Epaiak esan bezala, (943/1990 Epaia, 5. oinarri arautzailea), “antolaketa araudien eta araudi betearazleen kontzeptuak ez dira kontraesankorrak; izan ere, antolaketa araudi bat betearazlea izan daiteke, lege baten antolaketa printzipioak garatu edo betearazten baditu”.
Horregatik, eta xedapen proiektua antolaketa arautegi gisa hartu arren, baloratu behar da araudi betearazleak definitzen dituzten elementuak dituen ala ez.

Hori horrela, aipatu behar da Auzitegi Gorenak, 2003ko uztailaren 24ko Epaian (R. 1417/2000, FJ3) adierazi duela araudi betearazlea zer den ezartzeko, funtsean, bi kontzeptu erabili dituela: (i) alde batetik, materiala, lege bat edo batzuk osorik edo partzialki «bete, garatu, xehatu, aplikatu edo garatzen» dituzten arautegiak barne hartzen dituena, lege horiek lege mailako arautzat hartuz, eta beraz, gaia arautzen duen legezko gutxieneko edukia dagoela ekartzen duena; (ii) eta bestetik, formala, legezko gaikuntzak gauzatzen dituzten arautegiak barne hartzen dituena, edozein dela garapen materiala.
Epaiak ondorioztatzen du  “legeak betearazi” terminoaren interpretazio ez murriztailerantz jo behar da, kontuan hartuz araudiak prestatzeko barne kontrolerako beharrizan are handiagoa dagoela, hain zuzen ere, legearekiko deskonexioa gero eta handiagoa den neurrian, eta, nolanahi ere, legezkotasunaren multzoa errespetatu behar dutela. Horrenbestez, Estatu Kontseiluaren edo horren baliokidea den aholku organo autonomikoaren irizpenaren ondorioz berariaz «betearazleak» diren arautegiak bereizi behar badira, kategoria, formalki, LOCE legean edo dagokion lege autonomikoan emanda dagoelako, Administrazioak legeak berak ezartzen duen antolaketaren osagarri gisa geroagoko arautegi batera egin behar duen edozein arau bidalketa edo legezko bidalketa garatzen dituzten arautegi arau guztiak barne hartu behar ditu haren barruan, nahiz eta arautegia garatu edo osatu behar duen berariazko erregulazio material eta partziala ez barne hartu. Bestalde, Estatu Kontseiluaren edo haren baliokidea den aholku organo autonomikoaren nahitaezko irizpenetik kanpo egongo dira arautegi independente, autonomo edo legetik kanpokoak bakarrik, legez eta konstituzionalki posible diren esparru murriztuan, barne antolaketa esparruan bereziki, eta Administrazioaren eta beharrezko arautegien etxeko ahalean (Cfr. SSTS, 1995eko azaroaren 27koa eta 1996ko uztailaren 3koa)”.

Bada kasu honetan, ematen den xedapena arautegi betearazletzat hartu behar da, eta ondorio horretara heltzeko, zioen azalpena aztertu besterik ez da egin behar. Hor, 11/2019 Foru Araua eta haren azken xedapen bakarra aipatzen dira, arautegia garatu behar dela esanez, lehen artikuluan proiektuaren xedea zehaztuz, eta oro har, 11/2019 Foru Arauaren, I. Tituluaren, IV. Kapituluaren erregulazioa osatzen eta garatzen duten artikuluak ezarriz. Horrela, hura garatzean, ordenamendu juridikoa berritzen du. 

1.5. Beraz, esan daiteke, antolaketa arautegi baten aurrean gaudela, Foru Ondareari buruzko Foru Araua garatzean eta gauzatzean emandakoa, eta arautegia garatzeko haren barruan dagoen berariazko gaikuntzaz baliatuz. Haren edukia eta izaera arautegi betearazleetan ere badago.

Beraz, ondorioztatzen da xedapen proiektuak Batzorde honen nahitaezko irizpena behar duela, bere Erregelamendu Organikoaren 3.1.b) artikuluaren arabera.

2. Eskumenen titulua eta arauak emateko gaikuntza

Abenduaren 18ko 3/1979 Lege Organikoaren, Euskal Herriaren Autonomia Estatutuaren (EHAE aurrerantzean), 10.7. artikuluaren arabera, Euskal Autonomia Erkidegoak eskumen esklusiboa du honako hauetan: “Autonomia Erkidegoaren titulartasuneko jabetza publikoko eta ondareko ondasunetan eta bere eskumeneko gaietako zorgune publikoetan”. Horrekin batera, EHAEren 43.3. artikuluak Eusko Legebiltzarraren lege batek arautuko du Euskal Herriaren ondarearen administrazioa, babesa eta iraunaraztea.

Halaber, EHAEren 37.3.d). Artikuluak eskumen esklusiboa ematen die foru organoei, dagozkien lurraldeen barruan, arlo honetan: “probintziaren eta udalen ondasunen araubidean, bai jabetza publikokoetan zein ondarekoak eta herri-lurretan”. Halaber, azaroaren 25eko 27/1983 Legearen, autonomia elkarte osorako erakundeen eta bertako kondaira lurraldeetako foruzko ihardutze erakundeen arteko harremanari buruzkoaren 7.a) 7. artikuluak, eskumen esklusiboa ematen die lurralde historikoetako foru organoei, arlo horretan.

Eskumen horretaz baliatuz onetsi zuen martxoaren 27ko 11/2019 Foru Araua, Arabako Lurralde Historikoko Foru Ondarearena, eskumen euskarri bera duen azken xedapen bakarraren arabera, emandako arautegia gaitzen duen araua. 

Bestalde, martxoaren 15eko 10/2023 Foru Arauaren, Arabako Foru Aldundiaren gobernu, antolaketa eta araubide juridikoari buruzkoaren, 3.2. artikuluaren arabera, Foru Gobernu Kontseiluak du arautzeko ahala. Halaber, 7.2. artikuluak hauxe ezartzen du: “arautzeko ahalaz baliatuz, Foru Gobernu Kontseiluari dagokio, foru dekretuen bidez, foru arauak gauzatzeko eta garatzeko arautegiak onestea”.

3. Xedapen orokorrak egiteko prozedurak
3.1. Aplikatu beharreko arautegia.

Otsailaren 28ko 6/2023 Foru Dekretuak, Foru Gobernu Kontseiluarenak, Arabako Foru Aldundiaren xedapen orokorrak egiteko prozedurak onesten ditu (28. ALHAO, 2023ko martxoaren 8koa). Azken xedapenak dio ALHAOn argitaratu eta hurrengo egunean sartuko dela indarrean.

Irizpena jasotzeko eramandako proiektua egiteko prozedura Ogasun, Finantza eta Aurrekontu Saileko diputatuak ekainaren 5ean ezarritako 389/2023 Foru Aginduaren bidez hasi zen, beraz, aipatutako Foru Dekretua aplikatuko zaio, azken xedapenaren arabera. 

3.2 Urteko araugintza plana. 

6/2023 Foru Dekretuaren 4. artikuluak hauxe ezartzen du: urte bakoitzeko azken hiruhilekoan, Arabako Foru Aldundiak urteko araugintza plan bat onartuko du, eta, bertan, hurrengo urteko ekitaldian onartzeko proposatu asmo dituen araugintzako ekimenak jasoko dira. Organo eskudunak Urteko Araugintza Planean agertzen ez den arau proposamen bat sustatzen badu, xedapena egiteko prozedurari hasiera emateko ebazpenean justifikatu beharko da erregulazio horren premia edo beharra.

2024ko Urteko Araugintza Plana aztertuta, arautegi proposamen hau ez dagoela aurreikusita egiaztatu da; 2023ko Urteko Araugintza Planak, berriz, “Ondasunen Inbentarioaren funtzionamendua arautzen duen Foru Dekretua” barne hartzen du. Xede hauetarako gogoratu behar dugu prozedura 2023. urtean hasi zela, Ogasun, Finantza eta Aurrekontuetan diputatuak ekainaren 5ean ezarritako 389/2023 Foru Aginduaren bidez.
3.3. Arautze egokiaren printzipioak.

Urriaren 1eko 39/2015 Legearen, Administrazio Publikoen Administrazio Prozedura Erkidearen APAPEL aurrerantzean), 129. artikuluak hauxe ezartzen du: Legegintza-ekimena eta erregelamenduak egiteko ahala baliatzean, administrazio publikoek printzipio hauen arabera jokatu behar dute: premia, efikazia, proportzionaltasuna, segurtasun juridikoa, gardentasuna eta efizientzia. Zioen azalpenean edo atarikoan –lege-aurreproiektua den edo erregelamendu-proiektua– behar bezala justifikatu beharko da printzipio horiei lotzen zaiela. 

Eta gauza bera ondorioztatzen da Foru Gobernu Kontseiluaren otsailaren 28ko 6/2023 Foru Dekretuaren 3.2 artikuluan, Arabako Foru Aldundiaren xedapen orokorrak egiteko prozedura onartzen duena.

Bada atal horri dagokionez, proiektuaren hitzaurrean erregulazio oneko printzipioak eta eragindako arautegia aipatzen dira. Ekimena izapidetzean ikusi dituela dio, hala ere, ez du nahikorik justifikatzen proiektua aipatutako printzipioetara egokitzen den.

3.4 Nahitaezko txostenak eta izapideak

Proposamenaren izapidetzeari dagokionez, Arabako Foru Aldundiaren Ogasun, Finantza eta Aurrekontu Saileko Idazkaritza Teknikoko Zerbitzuak egin du. Zerbitzu horrek, foru dekretu proiektuan izandako arautegiko eragin txostena zein generoaren araberako eragin txostena egin ditu. Horrez gain, Aldundi horren Berdintasun Zerbitzuak azken txosten hori egiaztatu du.

Generoaren araberako eraginari dagokionez, aipatu behar dugu ekimena sustatzen duen zerbitzua eta berdintasun zerbitzua bat datozela adierazten dutenean ez dela egokia proiektuaren generoa, pertsonei zein baliabideei ez dielako erreparatzen, eta genero estereotipoetan ez duelako eraginik. Hala ere, egiaztatze izapidean aurkitutako maskulino generikoaren erabilera saihestu beharko litzateke.

3.5. Aurretiazko kontsulta publikoa, entzunaldia eta jendaurrean jartzea.
Ogasun, Finantza eta Aurrekontu Saileko Idazkaritza Teknikoko Zerbitzuaren ustez, kasu honetan ez dira egin behar aurretiazko kontsulta publiko, entzunaldi eta jendaurrean jartzeko izapideak, eta horrela dio zerbitzu horretako buruak egindako arautegiko eragin txostenean: “kontsulta publikoaren jarduketari dagokionez, ez da kontuan hartu, izan ere, prozedura honetan salbuetsita dago, xedea antolaketa arautegi bat egitea da. Arrazoi beragatik entzunaldi eta jendaurrean jartzeko izapideak alde batera utziko dira, Foru Gobernu Kontseiluaren otsailaren 28ko 6/2023 Foru Dekretuak, xedapen orokorrak egiteko prozedura onartzen duenak, 10. eta 14. artikuluetan ezarritakoa ikusita”.
Informatzaileak ez du zehazten alde batera uzte horrek babestuko lukeen atal zehatza, hala ere, ekimenaren antolaketa izaeraren bidez justifikatzen du. Hain zuzen ere, 10.1.a) artikuluaren arabera, aurretiazko kontsulta publikoa ezin da eskatu aurrekontu eta antolaketa arauak xede dituzten prozeduretan, ezta entzunaldi eta jendaurrean jartzeko izapideetan ere, 14.4. artikuluaren arabera. Bi izapide horiek ez egitea justifikatu da, bai prozedura hasteko aginduan, bai dagokion arautegiko eragin txostenean, 10.2. eta 14.4. artikuluek ezartzen duten moduan. 

Jarraitu aurretik komeni da ohartaraztea, aipatutako artikulu horiek APAPELen 133. Artikuluan finkatzen diren bi izapide bereizi ezartzen dituztela, xedapen orokorrak egiteko prozedurari dagokionez. Alde batetik, herritarren eta erakunde adierazgarrienen iritzia jasotzeko, xedapen proiektua gauzatu aurretik egiten den aurretiazko kontsulta publikoaren izapidea. Bestetik, entzunaldi izapidea, jadanik idatzita dagoen xedapen proiektuak eragindako eskubide eta interes legitimoen titularrak diren herritarren iritzia biltzen duena, eta baita, xedearekin lotura zuzena duten xedeek edo arauak eragindako eskubide eta interes legitimoen titularrak diren pertsonak biltzen edo ordezkatzen eta legeak onartzen dituen erakunde edo elkarteena ere.

Bi izapideak antolaketa arauen izapidetzean salbuetsita badaude ere, berezi aipatu behar da entzunaldia, izapide kualifikatua delako, Espainiako Konstituzioaren 105a). artikuluan ezartzen delako. Entzunaldia printzipio demokratikoarekin lotzen da, eta botere publiko guztien betebeharrarekin ere lotuta dago, hots, herritarrei bizitza politiko, sozial, ekonomiko eta kulturalean parte hartzen laguntzearekin (EHAEren 9.2.e) artikulua).
6/2023 Foru Dekretuaren 14.4. artikuluaren eta APAPELen 133.4. artikuluaren arabera, entzunaldi izapidea alde batera utz daiteke, bi kasuetan: (i) horrela justifikatzen duten interes publikoko arrazoi larriak badaude, eta (ii) antolaketaren eta aurrekontuaren arloko ekimenak badira. 

Aurretik ondorioztatu den moduan, nagusiki barnekoa den araua denez, eta oro har, legetik kanpo ez duenez eraginik, antolaketa arautegi bat dela esan dezakegu. 
Hala ere, zehaztu beharko litzateke antolaketa arautegia izateaz gain, barnean bakarrik duen eragina, ala herritarren eskubideetan eta interes legitimoetan ere eragina izan dezakeen. 

Hori horrela, Auzitegi Gorenak (Auzien sala. 1719/2019 Epaia, 2019/12/12koa; Roj: Roj: AGE 3949/2019) adierazten du antolaketa arautegi bat izateak ez duela ekartzen automatikoki herritarren interesetan ez duela eraginik. Haren 5. FJk hauxe ezartzen du: 

“Hala ere, antolaketa xedapen orokorrak egitean entzunaldi izapide hori alde batera utz daitekeen arren, gure jurisprudentziak arau orokorraren salbueste horri egin dion interpretazioa dela eta, sindikatuek aurka egindako xedapen orokorraren izaera, eragina eta ondorioak aztertu behar ditugu. Beste modu batera esanda, ezarri behar dugu zer eragin duen arautegiko arau horrek, barnekoa bakarrik den, ala herritarren eta haiek ordezkatzen dituzten erakundeen interes legitimoetan ere eragina duen.

(…)

Beraz, aurretik adierazi dugunez, bereizketa hori ezin da edozein modutan egin, automatikoki, aurretiazko entzunaldia egin behar den ala ez erabakitzeko. Horren aurretik zehaztu behar dugu arautegi horiek, nahiz eta antolaketazkoak izan, entzunaldi izapidea behar duten ala ez, zenbait erakundek ordezkatutako legezko interes legitimoetan eragina dutelako. Izan ere, aztertu behar dugu herritarren eskubide eta interesetan eragina duen, egitura baten barruan daudelako, beraz, arautegi bat administrazioaren barneko antolaketa arautegitzat hartzeak ez du alde batera uzten. Hala ere, kasu gehienetan egingo du, aztertzen ari garen entzunaldi izapidea betetzen bada. Gutxienez, Administrazioak adierazi behar du antolaketa araua dela, eta batez ere, arrazoitu eta justifikatu behar du arau horrek ez duela eraginik herritarren eta haiek ordezkatzen dituzten erakundeen interesetan”.

Orain, artikuluei erreparatzen badiegu esan dezakegu arautegi ekimenak, oro har, ez duela eraginik legetik kanpo. Hala ere, artikuluetako batek, teorikoki gutxienez, legetik kanpo eragina izan lezake. Hamargarren artikuluko bigarren artikuluari buruz ari gara, pertsonek espedienteak eskuratzeko duten eskubideari buruzkoa –APAPELen 53.1.a). artikulua–.  Irizpen honen IV. atalean, artikulu bereko hirugarren atalari egindako oharrak alde batera utzita, bigarren atalean 11/2019 Foru Legearen 24.6 artikuluan ezarritako eskuratzeko eskubidea aipatu besterik ez duela egiten ikus daiteke, baina garatu gabe, beraz, herritarren interesetan ez duela benetako eraginik uste dugu. 

Aipatutako artikuluaren lehen bi atalek, inbentarioen izaerari eta hirugarren pertsonen aurrean dituen ondorioei buruzkoek, 11/2019 Foru Arauaren 24.6. artikulua ezartzen dute, beraz, ez dute berrikuntzarik ekartzen. Hala ere, egia da Aldundiaren inbentarioei eta erakunde autonomoei Inbentario Orokorraren antzeko izaera ematen diela. Horrela, ez dira ere Erregistro Publikotzat hartzen, eta haien datuak informazio lagungarria dira barne kudeaketarako eta horrela ezarritako kanpoko beste eragin publiko batzuetarako.
Aurrekoa argituta, Aholku Batzorde hau bat dator ekimenaren zerbitzu sustatzailearekin, hots, ez dagokio entzunaldi eta jendaurrean jartzeko izapidea, herritarren eta haiek ordezkatzen dituzten erakundeen interesetan ez duelako eraginik, hain zuzen ere Administrazioaren barruan duelako eragina. 

3.6. Prozedura izapidetzeko epea.

Foru Gobernu Kontseiluak otsailaren 28an ezarritako 6/2023 Foru Dekretuaren 24.2. artikuluaren arabera, Foru Gobernu Kontseiluaren foru dekretu proiektuak izapidetuta, organo horrek behin betiko onetsi beharko ditu, zortzi hilabeteko epean, prozedura hasi zenetik zenbatzen hasita. 

Prozedura hau Ogasun, Finantza eta Aurrekontu Saileko diputatuak ekainaren 5ean ezarritako 389/2023 Foru Aginduaren bidez hasi zen, beraz, adierazitako epea 2024ko otsailaren 5ean amaitu zen. 

Hala ere, APAPELen 25.1.b) artikuluak prozedura hauetan bakarrik ezartzen du amaiera epea: Administrazioak, zehatzeko, edo oro har, esku hartzeko ahalaz baliatzen den ofizioz hasitakoetan, kontrako ondorioak badituzte. Kasu honetan ez da gertatzen inguruabar hori.  Hori horrela, Estatu Kontseiluak, besteak beste, ekainaren 29ko 442/2017 irizpenean ezarri zuen moduan, espediente honetan ezin da aplikatu prozeduraren iraungipena, kontrako eragina izan dezaketen inguruabarrik ez dagoelako.

III.-PROIEKTUAREN DESKRIBAPENA
Arautegiko xedapenak besteak beste, zioak, arautegia onartzen duen artikulu bakarreko xedapena, indarrean sartzeari buruzko azken xedapena, eta arautegia bera barne hartzen duen eranskina ditu. Arautegiak 3 titulutan banatutako 32 artikulu ditu, eta zenbait kasutan, kapitulutan banatzen ditu. Bestalde, hiru xedapen gehigarri ere baditu. 

· Hitzaurreak edo zioen zatiak bere helburua betetzen du. Horrela, hauek adierazten ditu: xedea eta asmoa, gaiaren gaur egungo erregulazioa, martxoaren 27ko 11/2019 Foru Arauaren, Arabako Lurralde Historikoaren Foru Ondareari buruzkoaren, I. Tituluko IV. Kapituluan, eta azken xedapen bakarra jasotzen duen arautegia garatzeko gaikuntza.

· Xedapenen zatiak artikulu bakarra du, eta horren bidez, arautegia eta indarraldia (ALHAOn argitaratu eta hurrengo biharamunetik hasita) ezartzen duen azken xedapena onartzen dira.

Arautegia eranskin gisa txertatzen da, eta titulu hauek osatzen dute: 

· I. titulua, bi kapitulutan banatuta dagoena, Foru Ondarearen Ondasun eta Eskubideen Inbentario Orokorrari buruzkoa. Xedapen orokorrei buruzko I. kapituluak 4 artikulu ditu, eta haren lehen artikuluak arautegiaren xedea definitzen du. Nabarmentzen du inbentario orokorra eta Foru Ondarearen Foru Arauan araututako gainerako inbentarioak arautzen dituela. 2. artikulua Foru Ondarearen Inbentario Orokorrari buruzkoa da, 3. artikulua, Arabako Foru Aldundiaren Inbentarioari buruzkoa, eta 4. artikulua, foru erakunde autonomoen inbentarioei buruzkoa.

II. kapitulua, 5-10 artikuluak barne hartzen dituena, Inbentario Orokorraren araubide juridikoari buruzkoa da, eta aplikatzekoa den arautegia jasotzeaz gain, zenbait alderdi ere arautzen ditu, hala nola eskumena, Inbentarioaren euskarria, kontabilitateko koordinazioa, egindako ziurtagiriak eta hirugarren pertsonek egindako kontsultak. 

· II. titulua, Inbentario Orokorraren eta hura osatzen duten gainerako inbentarioen osaerari buruzkoa da. Horrela, 11-14 artikuluak, haien aldatze, eguneratze eta onartzeari, Kontu Orokorraren bidez egiten den urteko eguneratzeari, inbentarioak egin behar dituzten pertsonen betebeharrei eta informazioa ematen duten pertsonen betebeharrei buruzkoak dira.

· III. tituluak Arabako Foru Aldundiaren Inbentarioaren antolaketa bakarrik arautzen du, eta 6 kapitulu ditu: I. kapitulua, inbentarioaren osaerari buruzkoa; II. kapitulua, egiturari buruzkoa; III. kapitulua, edukiari buruzkoa; IV. kapitulua, alta, baja eta aldaketei buruzkoa; V. kapitulua, berariazko jarduketak arautzen ditu, eta VI. kapitulua, afektazioei, desafektazioei, atxikipenei eta desatxikipenei buruzkoa. 

· I. kapituluari dagokionez, adierazi behar dugu 15. artikuluak Aldundiaren Inbentarioak jaso beharko dituen ondasun eta eskubideak, eta handik kanpo utzi behar direnak zehazten dituela. 
· II. kapituluak, 16-19 artikuluetan, Inbentarioaren egitura jasotzen du, eta antolatuko den bi modulu nagusiak adierazten ditu: aktibo finkoak kudeatzen dituena, eta ondasun higiezinak kudeatzen dituena. Halaber, kultura ondasun higigarria jasotzeko diren inbentario osagarrien aipamen berezia egiten da.
· Inbentarioaren edukiari dagokionez, III. kapituluak, 20. Artikuluan, ondasun eta eskubide guztien edukia zerrendatzen du. 21-23 artikuluek aktiboak kudeatzeko moduluak izango dituen gutxieneko datuak, ondasun eta eskubideen balorazioa eta inbentarioan sar daitekeen gutxieneko zenbatekoa arautzen dute. 

· IV. kapituluko 24-27 artikuluak inbentarioaren alta, baja eta aldaketei, eta idatz oharra egiten den uneari buruzkoak dira. 

· V. kapitulua, berariazko jarduketei buruzkoa, 28-30 artikuluetan, obra berriaren deklarazioei, obren amaieraren jakinarazpenari eta administrazio baimen eta emakidei buruzkoa da. 

· VI. kapituluak, 31. artikuluan ezartzen du Inbentarioan jasota utzi behar direla afektazio, desafektazio, atxikipen eta desatxikipen egintzat, eta 32. artikulua, atxikipenen ebazpenei buruzkoa da.

· Lehen xedapen gehigarriak Arautegia interpretatzen eta aplikatzen laguntzen duten jarraibideak onartzeko gaitasuna ematen dio ondarearen arloan eskumena duen sailari.

· Bigarren xedapen gehigarriak ahalmena ematen dio ondarearen arloan eskumena duen sailari elementu edo aktibo mota berriak gehitzeko, izena aldatzeko edo 17. artikuluko (aktibo finkoak kudeatzeko moduluari buruzkoa) epigrafeak kentzeko.

· Hirugarren xedapen gehigarriak ahalmena ematen dio ondarearen arloan eskumena duen sailari 21. artikuluan -Inbentarioaren datuei buruzkoan- adierazitako epigrafe edo aktibo mota bakoitzean datu berriak sartzeko, eta izena aldatzeko edo kentzeko.

IV. PROIEKTUAREN EDUKIAREN ANALISIA
Irizpena jasotzeko jarritako dekretu proiektua antolaketa proiektua da, eta alde batetik, foru ondarearen ondasun eta eskubideen Inbentario Orokorra, Inbentario Orokor hori osatzen duten inbentarioen osaera eta Arabako Foru Aldundiaren Inbentarioaren antolaketa arautu nahi ditu. Orain zenbait iradokizun egingo ditugu, arautegi proiektu garbiagoa lortzen laguntzeko.
Xedapenaren izendapena:
Gobernu Kontseiluaren maiatzaren 23ko 29/2017 Foru Dekretuaren, xedapen orokorrak, arautegiko inpaktu txostenak, generoaren araberako inpaktu txostenak eta arau teknikoko zuzentarauak egiteko gidak egiteko prozedura onartzen duenaren, IV. Eranskinak ezartzen duen moduan -indarrean dagoena, gida eta eredu berriak onartu bitartean, 6/2023 Foru Dekretuaren xedapen iragankorraren arabera-, tituluak arauaren xede materiala adieraziko du, eta zehaztasunez eta osorik identifikatuko du, arautuko den arloaren nondik norako jakitea saiatuz. 
Bada titulua irakurri ondoren -martxoaren 27ko 11/2019 Foru Araua, inbentarioen arloko Arabako Lurralde Historikoaren Foru Ondarearena, garatzen duen arautegia-, ondoriozta liteke xedapenaren xedea dela aipatutako Foru Araua orokorrean garatzea, hala ere, haren I. Tituluko IV. Kapituluaren garapen zehatza da. Nahasterik gerta ez dadin, komeni da aurreratzea zer gai zehatz garatuko den: “Martxoaren 27ko 11/2019 Foru Araua, Arabako Lurralde Historikoaren Foru Ondarearena, garatzen duen inbentarioen arloko arautegia”.
Hitzaurrea:
Aurretik aipatutako 29/2017 Foru Dekretuko IV. Eranskinak ezarri bezala, xedapen baten azalpen atalean arauaren helburua eta xedea azaldu behar dira; edukia labur-labur jaso behar da erregulazioan txertatzen dituen berrikuntzak eta testua hobeto ulertzeko, baita araua ematean baliatutako gaikuntzak eta eskumenak aipatu ere.
Aztertutako arautegi proiektuak aurreikusi hori betetzen du, jarraitutako helburuak eta oinarritzen den arautegiko oinarriak berariaz adierazten dituelako. Horrez gain, zioen zatu horretan adierazten da xedapena, ezarritako erregulazio oneko printzipioetara egokitzen dela, funtsean, APAPELen 129. artikuluan, eta jadanik aipatutako 6/2023 Foru Dekretuaren 3.1. artikuluan jasotakoak. Hala ere, printzipio horiek, aipatzeaz gain, hobeto justifikatzea ere gomendatzen da.
Aholku Batzordearen Erregelamendu Organikoaren 23. artikuluan ezarritakoaren arabera, 40/1999 Foru Dekretu bidez onartutakoa, onartzen den foru dekretuak aldez aurretik Aholku Batzordeari helarazi diola adierazi beharko du, eta ados dagoen, edo Batzordearen irizpenarekin ez datorrelako bat.
Xede horietarako, foru dekretuak honako hau adierazi ahalko du: «ados Aholku Batzordearekin», harekin bat badator, edo «Aholku Batzordeari entzunda», irizpenarekin ez badago ados.
Tituluetan banatzea:
Xedapen orokor edo komunei buruzko Kapitulua I. Tituluaren (“Foru ondarearen ondasun eta eskubideen inbentario orokorra”) barruan dagoela ikusten da, hala ere, haren edukia (Arautegiaren xedea adibidez) Inbentario Orokorretik kanpo egongo litzateke. Horregatik, “Xedapen orokorrak” izeneko I. Titulu bat sortzea gomendatzen da, 1-4 artikuluez osatutakoa, eta II. Tituluan, inbentario orokorrari buruzkoan, proiektuaren 5-10 artikuluak sartzea. Proiektuaren II. Eta III. tituluak III. eta IV. tituluak izatera pasako lirateke hurrenez hurren.
1.  artikulua: Xedea.
Xedea irakurrita ondoriozta liteke dekretuak Inbentario Orokorrari eta 11/2019 Foru Arauaren 1.2. artikuluan aipatzen diren erakundeen, hots, Arabako Foru Aldundiaren, Arabako Batzar Nagusien, foru erakunde autonomoen, zuzenbide pribatuko foru erakunde publikoen eta administrazioko foru partzuergoen gainerako inbentarioei buruzko prozedurak, antolaketa, osaera eta funtzionamendua arautzen dituela.
Hala ere, arautegi ekimenak Inbentario Orokorra bakarrik arautzen du I. Tituluan, erakunde autonomoen inbentarioak II. Tituluan eta Arabako Foru Aldundiaren inbentarioa III. Tituluan. 
Horregatik, segurtasun juridiko handiagoa lortzeko, komenigarria da ekimenaren xedea gehiago zehaztea, eta zer inbentariotan jardungo duen adieraztea. Horrela, honela definitu liteke: “Arautegi honen xedea da Foru Ondarearen Ondasun eta Eskubideen Inbentario Orokorraren, Inbentario Orokorra aurrerantzean, eta Arabako Foru Aldundiaren eta Foru Erakunde Autonomoen alta, baja, eguneratze, aldatze eta onartze prozedurak, antolaketa, osaera eta funtzionamendua ezartzea”.
Hurrengo ataletan eskubide pribatuko foru erakunde publikoei eta administrazioko foru partzuergoei buruz egiten diren iradokizunak kontuan hartzen badira, artikulua egokitzea iradokitzen da, aipatutako erakundeak barne hartuz.
4.  artikulua: Foru Erakunde Autonomoen inbentarioa
Artikuluak berariaz aipatzen ditu gaur egun dauden hiru foru erakunde autonomoak, hala ere, ez da baztertzen gerora gehiago sortzea. Etorkizunean egon daitezkeen foru erakunde publiko guztiak barne hartzeko, komeni da gaur egun dauden erakundeak ez aipatzea.
Halaber, arrazoi beragatik, eta 11/2019 Foru Arauaren 1.2. artikuluari dagokionez, 24.1. artikulua ikusita, badirudi egokia dela zuzenbide pribatuko foru erakunde publikoak eta etorkizunean sor litezkeen administrazioko foru partzuergoak ere aipatzea. 
6.  artikulua: Inbentarioen inguruko eskumena
Bi atal daude: lehenengoa, Foru Aldundiaren Inbentarioa osatu eta eguneratzen duen administrazio unitateari buruzkoa da, eta bigarrena, foru erakunde autonomoen inbentarioei buruzkoa. Inbentario Orokorrari buruzko Titulu baten barruan dagoen artikulua izanda, Inbentario Orokorraren gainean eginkizun horiek dituen unitateari buruzkoa ere izan liteke, 11/2019 Foru Arauaren 24.2. artikuluaren arabera, Ondare Zerbitzua bera izan daitekeena. Horrek, artikuluaren izena aldatzea ekarriko luke.
Bestalde, erreferentzia generikoagoa aukeratu den beste artikulu batzuen aldean, artikulu honen lehen atalean gehiegikeriaz zehaztu da Aldundiaren Inbentarioa egitean, eguneratzean eta aldatzean eskumena duen unitatea zer egituratan kokatuta dagoen, eta gaur egun, Ondare Zerbitzua zer departamentutan eta non dagoen zehaztu da. Proiektuaren eta etorkizunean onar daitezkeen egitura dekretuen artean inkongruentziak saihesteko, egokiagoa da erabiltzea “Arabako Foru Aldundiaren Ondare Zerbitzua”.
7.  artikulua: Inbentarioaren euskarria
11/2019 Foru Arauaren 29. artikuluaren aldean, Foru Aldundiaren, foru erakunde autonomoen, zuzenbide pribatuko foru erakunde publikoen eta administrazioko foru partzuergoen agirien zaintzari buruz aritzen dena, ezarri nahi den dekretuan lehenengo biri buruz bakarrik aritzen da, eta aipatutako artikuluaren hedadura mugatzen du. Beraz, gainerako erakundeei buruz ere aritzea iradokitzen da. 
9.  artikulua: Inbentarioaren ziurtagiriak
Artikuluak bereizi egiten ditu Arabako Foru Aldundiaren inbentarioen ziurtagiriak, eta erakunde autonomoen inbentarioen gainean egindakoa. Inbentario Orokorraren eta haren barruan dauden gainerako inbentarioetan jasotzen den titulua izanda, gainerako erakundeen ziurtagirien eta Inbentario Orokorraren beraren ziurtagirien aipamena ez egitearen falta sentitzen da.
10.  artikulua: Inbentarioa kontuan hartzea eta hirugarrenek egindako kontsultak
Aurretik adierazi denez, 10.2. artikuluak, amaieran, hirugarren pertsonek Inbentarioaren datuak ikusteko duten eskubideari buruzko 11/2019 Foru Arauaren 24.6. artikuluak ezarritakoa errepikatzen du. Horrez gain, APAPELen 53.1.a) artikuluan ere oinarritzen da, eta horren arabera, interesdunek prozeduretan dauden agirien kopia ikusteko eta eskuratzeko eskubidea dute.
Hala ere, hirugarren paragrafo bat gehitu da, eta horren arabera, “informazioa ikusten denean, Gardentasunaren arloko arautegiaren arabera, jendaurrean ikusgai jar daitezkeen datuak bakarrik eskuratu ahalko dira”. Manua gaur egun idatzita dagoen moduan, ondoriozta liteke interesdunen eskuratzeko eskubidea mugatu nahi dela, Aldundiak, gardentasunaren arloko arautegiak ezarritako publizitate aktiboko betebeharren arabera, argitaratu nahi dituen datuak bakarrik ikus ditzaten. Horrela izango balitz, arautegiaren gehiegikeria izango litzateke, eta lege erreserbaren eta arau hierarkiaren printzipioak urratuko lirateke, aipatutako oinarrizko legeak ezarritako interesdunen eskubidea mugatuko lukeelako. Horren ondorioz, APAPELen 47.2. artikuluaren arabera, manua baliogabea izango litzateke. 

Asmoa interesdunen eskuratzeko eskubidea osatzea bada, berriz, zeharka otsailaren 8ko 1/2017 Foru Arauan, Arabako Lurralde Historikoaren gardentasun, herritarren partaidetza eta sektore publikoaren gobernu onari buruzkoan, eta abenduaren 9ko 19/2013 Legean, gardentasunari, informazio publikoa eskuratzeari eta gobernu onari buruzkoan, araututako publizitate aktiboa eta informazio publikoa eskuratzeko eskubidea aipatuz, artikulu hori aldatu beharko litzateke, nahasterik gerta ez dadin. Horrela, aipatutako 10.2. artikulua honela osa liteke: “Hirugarren pertsonek inbentarioen datuak kontsultatzea bakarrik izango da bidezkoa espediente baten barruan badaude, eta haietara sartzeko arau orokorrekin bat badator. Hori guztia gardentasunaren arloko indarreko araudian ezarritakoa gorabehera”.

Aurreko paragrafoan proposatutako gardentasunaren arloko arautegia aipatzea 11/2019 Foru Arauaren 24.6. artikuluaren arautegi gehiegikeriatzat har badaiteke ere, gardentasunaren araubidea ez duelako aipatzen, ez gatoz bat ondorio horrekin, ez dagoelako Arabako Lurralde Historikoko Foru Ondarea arautzen duen arautegian lehen azken xedapenaren arabera, Gardentasunaren Legea baztertzen duen informazioa eskuratzeko ordezko araubiderik.

Horrekin lotuta, Auzitegi Gorenak 2021eko martxoaren 8ko 314/2021 Epaian (ECLI:ES:TS:2021:842) (FJ 3) honako hau adierazi du:

“(…) Orain aurrera egin behar dugu Gardentasun Legearen bigarren ataleko lehen xedapen gehigarriaren eragina zehazteko. Zehaztu behar dugu zeri esaten diogun berariazko ordezko araubide, eta nola jokatzen duen Gardentasun Legearen gehigarriak. Horrela, lehendabizi argitu behar dugu, zalantzarik gabe, berezko berariazko araubide bat dagoela ordenamendu juridikoaren sektore jakin batean, esparru horretan, herritarrek, oro har, edo interesdunek, informazioa eskuratzeko eskubidea garatzen duen arautegi osoa dagoenean.  Halakoetan argi dago araubide hori Gardentasun Legearen aurretik aplikatu beharko dela, eta modu gehigarrian aplikatuko dela berariazko erregulazio horretan jaso ez diren alderdien kasuan, betiere harekin bateragarriak badira, noski. Hori horrela, komeni da azpimarratzea, batzuetan adierazi denaren kontra, berariazko araubide bat egoteak ez duela ekartzen Gardentasun Legea haren gehigarri gisa ez aplikatzea. Lehen xedapen gehigarriak hitzez hitz kontrakoa ezartzen du, bai 2. atalean, bai hirugarrenean, ingurumen sektorean Gardentasunaren Legearen izaera gehigarriari buruz berariaz aritzen dena, lege mailako informazioa ikusteko berariazko araubidea duena, uztailaren 18ko 27/2006 Legean.
Hala ere, ordezko erregulazio oso bat baino ohikoagoa da zenbait sektore esparrutan, Gardentasunaren Legearen aurreko xedapenak egotea, informazioa ikusteko eskubidean eragiten duten aurreikuspenak dituztenak, oso bereziki mugei dagokienez, gai honetan, osasun produktuen sektoreko konfidentzialtasunari buruzko aurreikuspenean gertatzen den moduan. Bada zehaztu behar dugu kasu hauetan, araubide osoak ez badira ere, erregulazio partzial horiek ere aplikatzen direla, Gardentasun Legearen xedapen gehigarrian ezarritakoaren arabera. Horrela, gainerako guztian modu gehigarrian aplikatzen da, hau da, informazioa ikusteko eskubidearen esparru orokorrean eta Lege horretan ezarritako gainerako arautegian, sektoreko erregulazio partzialak baztertuta uzten duena izan ezik.

Horrenbestez, lehen xedapen gehigarriak ezartzen duenean informazioa eskuratzeko berezko araubide juridikoa aurreikusita duten gaiek haren berariazko arautegiari jarraituko diotela, informazioa eskuratzeko eskubidearen alderdi garrantzitsuetan eragiten duten sektoreko erregulazioak ere barne hartzen ditu, hala nola eskubidearen mugak, nahiz eta eskubidearen tratamendu orokor eta sistematiko gisa ez konfiguratu. Nolanahi ere, Gardentasun Legea geratuko da erregulazio gehigarri gisa”.

Gardentasunaren eta Gobernu Onaren Kontseiluak doktrina hori aplikatzen du 2022ko azaroaren 21eko 465/2022 Ebazpenean, Herri Administrazioen Ondareari buruzko azaroaren 3ko 33/2003 Legeari dagokionez:

“(…) Batzorde honen ustez, berariazko araubide juridiko bat egoteak, Estatuko Ondasun eta Eskubideen Inbentario Orokorraren informazioa ikusteko bide berezi bat ezartzen duenak, ez du osorik baztertzen “IEGOLen ezarritako informazioa eskuratzeko eskubidearen esparru orokorra”, sektoreko erregulazio partzialarekin bateragarria ez den guztian aplikagarria izaten jarraitzen duena. Xede horietarako, garrantzitsua da nabarmentzea 33/2003 Legean konfiguratutako berariazko araubide juridikoak ez duela ezartzen herritarrek Inbentarioaren datuak ikusteko muga orokorrik, 33. artikuluko hirugarren atalak hirugarrenek egindako inbentarioen zuzeneko kontsulta kasu hauetara mugatzen duen arren: “espediente baten barruan badaude, eta haiek eskuratzeko arau orokorren arabera”, artikulu bereko seigarren atalean, Administrazioari eskatzen dio erraztea, “informazioa emateko,  herritarrek datu garrantzitsuenak eskura ditzaten”. Horrela, arautegira jotzen du eskuratze horren baldintzak arautzeko, eta murrizketa materialik ezarri gabe.
Horretatik guztitik ondorioztatzen da Estatuko Ondasun eta Eskubideen Inbentario Orokorrera sartzeko berariazko araubideak, 33/2003 Legean ezarritakoak, ez duela eragozten IEGOLen babespeko informazio publikoa eskuratzeko eskubideaz baliatzea, haren xedapen bereziekin ez bada bateragarria. Nolanahi ere, bateraezintasun hori ez da hautematen kasu honetan.
Inbentario Orokorra erregistro publikotzat ez hartzearen ondorioz, ezin da eskatu haren edukiaren ziurtagiririk, eta handik ateratzen den informazioak duela erregistroaren fede publikorik. Beraz, 33/2003 Legeak ezartzen duen moduan, “ez da ondoriorik egongo hirugarrenen aurrean, eta ezingo dira erabili Estatuko Administrazio Orokorraren eta haren erakunde publikoen aurrean eskubideak baliatzeko”. Baina hortik ezin da ondorioztatu publikoak ez diren administrazio erregistroetan dagoen informazio guztia informazio publikoa ikusteko eskubidearen xede esparrutik kanpo dagoenik, funtsean 
“herritarrei administrazioaren artxiboak eta erregistroak ikusteko” eskubidea edukiz partzialki hustea ekarriko lukeelako, gure Konstituzioaren 105 b) artikuluak ezartzen duen moduan.
Bestalde, dagokigun erakunde baten jabetzako ondasun higiezinak mugatzeari buruzko informazioa eskuratzeko eskaerari dagokionez, gaur egun, “bere jabetzakoak diren eta eskubide errealen bat duten ondasun higiezinen zerrendaren” publizitate agindu orokorraren arabera, aztertu behar da, IEGOLen 8.3. artikuluak Herri Administrazioei ezartzen diena, eta ADIF, IEGOLen 2.2. artikuluan ezarritakoaren arabera, haren mende dagoena, Garraio, Mugikortasun eta Hiri Agendako Ministerioari atxikitako enpresa erakunde publiko gisa. Adierazitakoa bezalako publizitate aktiboko betebeharra egonda, edozein da haren benetako betetze maila, ezin da ukatu harekin harreman zuzena duten informazioak ikusteko eskaera, Batzorde honek hainbat alditan adierazi duen moduan, 139/2019 ebazpena barne. Erreklamatzaileak okerreko ondorioak atera ditu hortik, eta bere arrazoiketetan ez dute oinarririk.
Horren ondorioz, ez denez bateraezintasunik ikusten 33/2003 Legean eta IEGOLen konfiguratutako informazio publikoa ikusteko araubide orokorrean ezarritakoaren artean, IEGOLen lehen xedapen gehigarria aplikatzeko asmoa gaitzetsi behar da, eskatutako informazioaren eskuratzea ukatzeko”.
Horregatik guztiagatik, 10. Artikuluko hirugarren atala aldatu edo kendu behar da, APAPELen 53.1.a) artikuluaren arabera interesdunei onartutako eskuratzeko eskubidearen interpretazio mugatua saihesteko. Halaber, 11/2019 Foru Arauak Gardentasun Legea baztertzen duen informazioa eskuratzeko ordezko araubide osorik ez duenez, 10. artikuluko bigarren atala zehaztu liteke, Batzorde honek adierazitako moduan. Hala ere, egia da ez litzatekeela izango ezinbestekoa aipatutako araudiaren aplikagarritasuna onartzeko.

12.2.  artikulua: Inbentario Orokorra eta gainerako inbentarioak onartzea
Artikuluko bigarren atala foru erakunde autonomoen inbentarioei buruzkoa da bakarrik, ekimenaren xedea eta haren Titulua kontuan hartuz, 2.1. Artikuluan ezarritako erakundeen inbentario guztiei buruz aritu beharko litzatekeela ematen badu ere. Gaineratu liteke “2.1. artikuluan barne hartutako gainerako erakundeen kasuan, dagozkion inbentarioak egitea eta eguneratzea erakundearen ondare kudeaketa esleituta duen organoari dagokiola”.
13.  artikulua: Urteko eguneratzea
Artikuluak ezartzen du, urtero, Kontu Orokorrean, Arabako Foru Aldundiaren eta Foru Erakunde Autonomoen Inbentarioaren eguneratzea egingo dela, eta hor, egondako aldaketak jasoko direla. Hala ere, 26.3. artikuluaren arabera, badirudi eguneratzea Inbentario Orokor guztiari buruzkoa izan beharko litzatekeela, eta ez adierazitako zatiari buruzkoa bakarrik..
Zenbait artikuluren zehazpena:
Zenbait artikulu zehaztu behar direla sumatu da:
· 16.3. art.: Ondasun Higiezinak Kudeatzeko moduluaren egitura eta edukia ezarriko duen organoa edo unitatea.
· 21. art.: Adierazitako gutxieneko datuak barne hartuko dituen modulu zehatza.
· 27. art.: Idazpena noiz egiten den ezarriko duen organoa edo unitatea. 
Arautegiko testuaren artikuluak:
Zuzentarauei jarraituz, oro har, artikuluak kardinal arabiarrekin zenbakitutako ataletan banatuta daude, eta atala azpibanatu behar denean, paragrafoak alfabetikoki ordenatutako letra xeheekin adierazten dira, a-tik hasita, eta ondoren kakoa jarriz. Artikuluen dibisio eta azpidibisioek, idatz zati eta paragrafoek, ez dute hasieran marratxo, izartxo edo bestelako markarik eduki behar.
Arau horiek errespetatu badira ere, eta testua idaztean teknika zaindu bada ere, testua berrikustea komeni da, 14., 15., 17. eta 21. artikuluak zehazki.
V.-ONDORIOAK
Lehenengoa.- Aholku Batzordearen irizpena nahitaezkoa da, foru dekretuaren proiektuaren xedea Lurralde Historikoaren eskumen esklusiboa den gai bat erregelamenduz arautzean datza eta.

Bigarrena.- Oinarriari buruzko edukiei dagokienez, foru dekretu proiektua ordenamendu juridikora egokitzen da, Irizpen honen IV. atalean, 10. Artikuluko hirugarren atalari egindako oharrei kalterik egin gabe.

